Taxaudbud – Beskrivelse af opgaven – Udarbejdet 15. juni 2017

 **Beskrivelse af opgaven med taxakørsel på foranledning af Retten i Roskilde.**

Retten i Roskilde har behov for taxakørsel til en række opgaver, der udføres af rettens personale (typisk en person, men i enkelte tilfælde flere ansatte).

Primært kan nævnes:

* Udkørende behandling af sag fra fogedretten
* Besigtigelse af fast ejendom i forbindelse med tvangsauktion (fogedretten)
* Udkørende sagsbehandling i forbindelse med notarialforretning (skifteretten).
* Udkørende sagsbehandling i forbindelse med anden sag, (f.eks. besigtigelse i boligretssag eller lignende (kan være fra alle afdelinger)).

Den samlede kørsel andrager fast kørsel 2 gange om ugen og lejlighedsvis 3 til 4 gange pr. uge. Som udgangspunkt foretages kørsel i 4 eller 5 timers varighed, men den enkelte kørsel kan andrage et mindre eller større antal timer.

Retten udarbejder køreplan, hvor turens forløb planlægges af retten med hensyntagen til geografien. Planen fremsendes til taxaselskabet senest kl. 14.00 dagen før kørslen, på en aftalt e-mailadresse. Taxaselskabet er forpligtet til at downloade rettens certifikater, således at parterne kan korrespondere via sikker e-mail. Vejledning i installation af sikker e-mail er tilgængelig på rettens hjemmeside www.domstol.dk/roskilde. Kommunikation kan tillige ske via www.virk.dk.

Bilen møder sædvanligvis op ved rettens lokaler (anvises i forbindelse med køreplanens fremsendelse sammen med mødetidspunkt). Mødetidspunktet er sædvanligvis mellem kl. 08.30 – 09.00.

Rettens lokaler er beliggende Ved Ringen 1, 4000 Roskilde.

**Særlige kørsler**

Det står retten frit at foretage taxakørsel med anden leverandør i de tilfælde, hvor kørslen har en kort varighed (typisk inden for Roskilde), eller hvor kørslen er af hastende karakter (typisk notarialforretninger, hvor testator er alvorligt syg eller døende, eller fogedforretninger af hastende karakter, f.eks. børnebortførelser).

**Afregning**

Alle kørsler skal afregnes med rekvirenten direkte og der sker således ingen afregning med retten.

Rekvirent af de pågældende sager ved retten er typisk advokater, inkassovirksomheder eller andre professionelle aktører. I notarialforretninger kan rekvirenten være en privatperson. I boligretssager kan rekvirenten være retten.

I de tilfælde, hvor en kørselsdag omfatter flere rekvirenter, foretager retten en fordeling mellem rekvirenterne, fastlagt efter den tid, som køreturen har taget for så vidt angår den enkelte rekvirent.

Taxaselskabet skal være indstillet på at indgå i dialog med retten, såfremt en rekvirent retter henvendelse til retten med spørgsmål eller indsigelser til en fra taxaselskabet foretaget kørsel eller fremsendt afregning.

Retten stiller krav til de af taxaselskabet anvendte køretøjer og chauffører. Kravene fremgår af udkast til kontrakt. I de tilfælde, hvor en kørselsdag omfatter flere rekvirenter, foretager retten en fordeling mellem rekvirenterne, fastlagt efter den tid, som køreturen har taget for så vidt angår den enkelte rekvirent.